khistorydata/jeongjo-sjw-relations huggingface dataset:
정조 2년
戊戌五月二十九日辰時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼禮曹判書李景祜。行戶曹判書具允鈺。行工曹判書洪樂性。行司直鄭弘淳。行吏曹判書李重祜。刑曹判書鄭光漢。判尹金華鎭。行副司直李漢膺。行訓鍊都正李國賢。禮曹參判徐浩修。行左承旨鄭民始。記事官鄭東浚。事變假注書徐鼎修。記事官徐龍輔金勉柱。以次進伏訖。上曰。久旱之餘。今日則頗有雨意。誠爲幸矣。尙喆曰。若得雨。則誠爲民事大幸矣。尙喆等曰。日間聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆曰。近日則連命法講。臣等伏不勝欣幸矣。頻御講筵。卽聖上出治之本。從此雖召對。勿爲間斷。是臣區區之望也。尙喆曰。此京畿監司鄭尙淳狀啓也。枚擧豊德府使尹守仁牒呈。以爲本府客舍。年久毁破。勢將及時修改。所入物力。從長區劃事。請令廟堂。稟處矣。前頭若有幸行之擧。本府當爲經宿之所。修改客舍。勢所不已。本道常賑儲置米中二十石。依例劃給。以爲補用之地。何如。上曰。依爲之。出擧條尙喆曰。此京畿水使洪秀輔狀啓也。以爲本營債錢蠲減之後。軍需公用。拮据無策。本縣所在常賑租四千石。每年盡分。全耗取用。畿海兩道。加劃常賑租五六千石。如例取耗。則造船之數。陰雨之備。可得以成樣。請令廟堂稟旨擧行矣。本營債錢蠲感。卽朝家曠蕩之典。而其代無他拮据之策。本縣所在常賑租。依所請。使之盡分取耗。至於畿海兩道穀。取見穀簿。實無加劃之路。此則置之。何如。上曰。依爲之。出擧條尙喆曰。當此悶旱之時。諸道曠官。最爲可悶。受由上京守令。令吏曹。催促還官。陳賀差員。亦令恭賀後。當日還下去之意。分付。何如。上曰。依爲之。出擧條上曰。欲觀數日。設行祈雨祭。宜矣。當此悶旱之時。至如今番陳賀。亦近文具。其在修誠之道。勿爲可也。而退定無妨矣。尙喆曰。旱氣太甚。誠爲可悶。而雖曰修誠之時。陳賀則亦不可廢矣。上命書傳敎曰。封園陳賀。再明日還宮後擧行事。令禮曹知悉。尙喆曰。振淹滯一事。爲今急務。而槐院參下。勿論已免身未免身。今過百人云。其中科前年五十以上。依例陞六之意。分付該曹。何如。上曰。依爲之。出擧條命善曰。明日延祜宮冊印內入時。都廳不可不備員。而兪恒柱方在違牌坐罷中。何以爲之乎。上曰。敍用。可也。命善曰。令該曹口傳付軍職。使之冠帶常仕。何如。上曰。依爲之。出擧條允鈺曰。祔太廟後。祭享所用及景慕宮祭享所用犠牲進排事。自禮曹。草記允下。而典牲署牛羊猪元貢。俱爲不足於加進排之數。不可不加定之意。已爲就議於大臣矣。黑牛十首。依前例卜定濟州。羊六口。生猪六十口。參酌加定。分道磨鍊。別單書入。何如。上曰。依爲之。出擧條上曰。濟州灰鰒。便是無用之物。而浦民之弊。則不可勝言。每欲下敎而未果矣。仍命書傳敎曰。寡人御極之後。實惠尙未下究於八路。而況濟州。卽滄海之外。近因歉歲。居多民生頷顑。每一念之。若恫在已。今覽本牧狀聞。其採鰒艱辛之狀。如在目中。且曾已稔知。每欲矯弊者。久矣。其在柔遠之道。宜有拯救之策。寧損御供。豈勞吾民。年例進貢灰全鰒五千五百八貼十七串內。姑減者。與未減者。特爲永減。以除島民一分之弊。使奠其居焉。此蓋先王之遺意也。以此曉諭民人。擧行形止。卽爲狀聞事。自備局。分付。尙喆曰。此爲濟州之一大弊。今此下敎。德意藹然。實不勝欽仰矣。尙喆曰。近來位著乏人。不可無奬用之道。故臣有仰達者矣。上曰。誰也。尙喆曰。大司成柳戇。有器局。擔當國事。可合奬用。而今承下敎。備局副提調差下。使之參聞廟謨。何如。上曰。依爲之。出擧條上曰。此人頗有氣力。故予亦欲一番試用矣。今此奬用。誠好矣。上命書傳敎曰。政官牌招開政。上曰。諸臣有奏事乎。尙喆曰。別無奏事云矣。上命退。諸臣以次退出。
정조 2년
戊戌五月二十九日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。久旱之餘。得此甘霈。深庸欣喜。國榮曰。渴悶之餘。好雨滂沛。民事之幸。不可勝言矣。上曰。今若洽足。則移秧凡節。似不至大段愆期乎。國榮曰。今年節序差晩。移秧凡節。不至甚晩矣。上曰。濟州灰鰒事。今日賓筵。下詢諸臣。則鄭弘淳。以爲此物於國用。無甚關緊。而每於進上之來。出付貢人。以爲連次進排。故貢人輦。作爲囊橐。以一年進排之數。較其原進上之數。進排之數。僅爲三分一。在國家。實無補用。在濟民。爲無限大弊。朝家若爲蠲減。則實爲大惠。予意亦以爲然。更問其內用之緊漫。欲爲停減矣。國榮曰。灰鰒。爲濟民大弊。曾所稔知。所用若不關緊。則永爲蠲減。好矣。上曰。雖或有緊關之用。爲民除弊之事。烏可已乎。國榮曰。聖敎。誠好矣。上曰。成龍錫傅生事。何如。國榮曰。處分得當矣。命退去。諸臣以次出。
정조 2년
戊戌五月二十九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。灰鰒之緊用與否。問于內間。則內用稍緊云。而不可以內用之。稍緊不除島氓之弊。今將傳敎矣。國榮曰。此物永減。則必鼓舞矣。仍命書傳敎曰。寡人御極之後。實惠尙未下究於八路。況濟州卽倉海之外。近因歉歲。居多民生頷顑。每一念之若恫在已。今覧本州狀聞。其採鰒艱辛之狀。如在目中。且旣已稔如。每欲矯弊者久矣。其在柔遠之道。宜有拯救之策。寧損御供。豈殺吾民。年例進貢。灰全鰒五百八貼。十七串內。姑減者與未減者。特爲永減。以除島民一分之弊。使奠其居焉。此盖先王之遺意也。以此曉諭民人擧行形止。卽爲狀聞事。自備局分付。上曰。注書持此傳敎出去。卽爲頒布事。分付。命退去。諸臣以次出。
정조 2년
行都承旨洪國榮宿衛所直。行左承旨鄭民始齋直。右承旨李鎭衡齋直。左副承旨李在學齋宿。右副承旨金履素齋宿。同副承旨林蓍喆齋直。注書柳孟養藥院直鄭東浚齋直。事變假注書徐鼎修仕。
정조 2년
傳于金履素曰。副提調。持加減交濟湯。入侍。
정조 2년
以備局副提調柳戇。牌不進罷職傳旨。傳于林蓍喆曰。只推。更爲牌招。
정조 2년
李在學啓曰。雜犯死罪以下。竝宥除之事。命下矣。大提學徐命膺。卽爲牌招。頒敎文赦句。添入之意。敢啓。傳曰。知道。
정조 2년
傳于林蓍喆曰。闕門已閉之後。臺諫不出去。留在臺廳。更爲傳啓。事乖常格。承旨之矇然捧納。臺諫之昧例。亦甚不察。同副承旨林蓍喆推考。啓辭。其令明日爲之。
정조 2년
李在學。以司僕寺言啓曰。明日擧動時。本寺正。當爲進輿差備。而正朴天衡。昨日政移拜校理。其代令該曹。口傳差出。以爲進參之地。何如。傳曰。允。
정조 2년
吏曹口傳政事。以李亨元爲司㒒正。
정조 2년
金履素。以禮曹言啓曰。取考謄錄。則肅廟朝乙亥年及先朝甲寅年。拜大院君廟時。宗臣二員入參矣。今此拜大院君廟時。宗臣二員。依前例入參之意。分付。何如。傳曰。允。
정조 2년
金履素。以上謚都監郞廳。以提調意啓曰。臣等陪冊印。詣延祐宮。奉安于神門外幄次。使禮曹郞廳。仍留守衛。臣等退出之意。敢啓。傳曰。知道。
정조 2년
金履素。以禮曹言啓曰。今此拜大院君廟時。有內外孫在職者入參之命。又有展拜後。親行酌獻禮之敎。酌獻禮時。百官。事當陪參。而展拜時。百官入參之節。何以爲之乎。敢稟。傳曰展拜時。百官勿爲入參。
정조 2년
鄭民始。以兵曹言啓曰。去五月朔。各廳武臣堂下試射。連因有故。今已逾月。不得爲之之意。敢啓。傳曰。知道。
정조 2년
司諫張淀。持平林道浩趙武範。校理朴天衡。副校理鄭宇淳。正言李延年徐有鍊。修撰李儒慶。副修撰宋煥億啓曰。噫嘻。痛矣。鄭妻之罪。可勝誅哉。渠之地處。何如。先大王之鍾愛。何如。而不思一分報效之道。日夜之所營爲者。罔非危動春宮。謀易儲位之計也。此賊之千妖萬惡。皆載於明義錄一篇之中。而今不得遍擧。雖以其表著者言之。翼龍輩之投書。莫非罔測不道之說。而究厥心腸。皆是眩惑譸張。動搖國本之計。則其所指使者。果誰也。其罪一也。情跡凶譎。恐其綻露。則深惡官僚之延接。使我殿下。不得歸憩。其罪二也。若或書筵開講之時。則密布爪牙。左右傍伺。胥動浮言。傳播外間。其罪三也。厚賊之一番出入。輒生一層怪奇之說。每聞永善之鈴聲。必致聖心之驚動。蓋其母子之夙宵綢繆。謀危聖躬。於此可見。則其罪四也。一邊做出儲君之言。一邊做出宮僚之言。疑亂一世。猶以爲不足。乃敢以向後事端大起之說。威脅聖躬。無所不至。噫。天下寧有是哉。其罪五也。稱道沮戲聽政之賊養。延譽陰圖翻覆之妖雲。左右交結。表裏和應。其罪六也。先大王聽政之敎。宗社之大計。而或稱以有病。或稱以不知。聖詢之下。一辭漫漶。終不出一言半辭。其心所在。的然可知。其罪七也。殿下之一動一靜。日夕伺察。使我殿下。不得解衣而安寢。至於等閑文字。亦必乘間搜見。傳之賊子。以爲傳言之端。其罪八也。相臣疏出之後。閉戶深臥。面色如土者。何也。狀啓稟處命下之後。勸殿下陳疏固辭。又何意也。究其心腸。萬萬叵測。其罪九也。聽政義理。實是建天地而不悖。質古今而無疑。其光明正大。與堯傳舜受。何異。而內外交煽。百般沮戲而不得。則虺螫之性。不勝狠毒。末乃以如何之事等說。肆然傳達於殿下之前。卽此一段。萬戮猶輕。其罪十也。其餘妖邪陰譎之情。凶毒奸慝之迹。罄竹難寫。今此十罪。罔非動搖國本之凶計也。內而潛釀禍機。外而陰結賊徒。力沮代聽。危逼聖躬。乃是厚麟之凶圖。而苟究其本。則莫非此賊之爲窩窟也。推戴逆禶。幾危宗社。固是能範之逆節。而若求其由。則罔非此賊之爲根柢也。龜柱之三案大罪。相福之一種凶肚。瑩中宗集之爲賊右袒。亦莫不由於此賊之釀禍煽亂。則乃如之賊。實是窮天地亘萬古所未有之元凶巨慝也。殿下雖欲終始含忍。其如神人之共憤。何哉。王法之至嚴。何哉。前此三司之臣。相率齊籲。亦非止一再而天聽愈邈。兪音尙靳。輿情之憤菀。愈往而愈激。玆又沫血飮泣。敢陳必誅之義。伏乞特允臣等之請。快正邦憲焉。答曰。不允。
정조 2년
三司再啓曰。臣等以鄭致達妻。必誅罔赦之義。合辭齊籲。庶幾感回天心。快洩輿憤矣。及承批旨。兪音尙閟。臣等相顧抑塞。不能無憾於天地之大也。夫以此賊之元惡大憝。戴其首領。尙偃息於覆載間者。其可曰國有法乎。亦可謂國有人乎。爲今日殿下之臣子者。忍與此賊。共戴不共戴之天。三載于玆。此莫非群下之忱誠淺簿。未能孚格之致。而殿下之尙今容忍。不加典刑者。亦未知聖意之攸在也。噫。此賊之窮凶罪惡。俄所臚列者。莫不昭載於明義編中。則此固殿下備經危險。而洞知其情狀者也。殿下以是書頒之卿大夫。而卿大夫皆曰皆殺。布諸八路而八路皆曰可殺。傳于後世而後世之人。亦將皆曰可殺。焉有卿大夫國人及後世皆曰可殺而不殺者乎。觀其書則其貫盈之罪。不可一日容貸。而其所處之。則咫尺城闉。啄息自如。不但卿大夫國人憤惋飮泣。不欲共生。後世之讀是書者。其將議之曰。鄭妻之罪惡如彼。而尙逭一律者。未免以私而掩公。以恩而害義也。其爲果於聖德。當如何哉。伏乞更加三思。亟允臣等之請馬。
정조 2년
戊戌六月初一日。兼春秋張顯慶。義禁府啓目。因全羅監司道內罪人放未放秩。啓下狀啓。本府所管定配罪人放未放秩。依啓聞施行。他餘罪人等。令各該衙門。稟處。何如。啓。傳曰。依允。興陽縣定配罪人金悌行。旣是徒年放送爲旀。靈巖郡流配罪人張志恒。當初宜有公議。而以草記之故。未及減等。減等爲良如敎。
정조 2년
義禁府啓目。因江原監司道內罪人放未放秩。啓下狀啓。本府所管徒配罪人閔百寅李杞齡等。俱係不法守令。到配屬耳。依再昨年判下。竝置仍秩。他餘罪人。令各該衙門。稟處。何如。啓。傳曰。依允。原州牧定配罪人閔百寅。鐵原府定配罪人李杞齡。到配雖屬耳。同罪皆見放。放送爲良如敎。
정조 2년
義禁府啓目。因公忠監司道內罪人放未放秩。啓下狀啓。本府所管罪人放未放秩。依啓聞施行。他餘罪人。令各該衙門。稟處。何如。啓。傳曰。依允。舒川郡定配罪人申益彬。所坐徒年。而屢經赦典是旀。海美縣定配罪人金㻐。洪州牧定配罪人李再煥。忠州牧定配罪人許𣷯李喆純。俱是徒配。罪亦不至甚重。竝放送爲旀。稷山縣流三千里定配罪人金若行。已過多年。減等爲良如敎。
정조 2년
義禁府啓目。因平安監司道內罪人放未放秩。啓下狀啓。本府所管罪人仍秩。竝依啓聞施行。他餘罪人。令各該衙門。稟處。何如。啓。傳曰。依允。宣川府勿限年定配罪人鄭煥猷。屢經大霈。減等爲良如敎。
정조 2년
義禁府啓目。具彝錫。私自周牢之罪。旣已直招。照法勘處。何如。啓。傳曰依允。
정조 2년
戊戌六月初一日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今則雨澤果浹洽乎。國榮曰。去夜所得之雨。幾過二犁。今又連注。如是而終日。則當爲浹洽矣。上曰。予以不雨。浹月勞心。寢食靡安。今得大霈。極爲多幸。國榮曰。今日之雨。卽殿下誠意上孚之致。朝野之幸。曷有其極。命讀公忠道放未放禁府回啓。國榮讀奏。命書判付放送五。減等一。命讀江原道放未放禁府回啓。國榮讀奏。命書判付放送二。命讀黃海道放未放禁府回啓。國榮讀奏。命書判付放送一。命讀全羅道放未放禁府回啓。國榮讀奏。命書判付放送一。減等一。命讀平安道放未放禁府回啓。國榮讀奏。命書判付減等一。命退去。諸臣以次出。
정조 2년
戊戌六月初一日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。今日卽齋日。而何爲臺啓乎。國榮曰。前啓則雖以齋戒姑停。至於合辭。勿拘齋日爲之云矣。上曰。予以不可許之意。屢次下敎。而三司之如是執難。殊未妥當矣。國榮曰。聖意雖出於好生之德。而職在執法。義重沐浴。豈可以殿下之靳允。敢不力爭乎。命書傳敎曰。雜犯死罪以下。竝宥除之。上曰。大提學牌招。赦句添入。出榻敎上曰。左承旨入侍。出榻敎左承旨鄭民始進前。命民始書傳敎曰。大院君內外孫中在職人。勿論文蔭武外班。皆令進參於行禮時事。分付。命都承旨先退。上曰。列聖朝展拜於大院君廟。每在於登極初。仁廟以後。連爲行禮乎。民始曰。俄者司謁。以口傳下敎。故將欲考出。而禮曹謄錄。姑未考來。本院日記。方在實錄廳。故未及考見矣。上曰。注書出去。考出謄錄以入。賤臣承命而出。考見後回奏曰。肅廟朝以前。無可考處。而肅廟朝二十一年乙亥。先王朝十年甲寅。皆行展拜之禮矣。上曰。甲寅年政院日記。持來於實錄廳。命退去。諸臣以次出。
정조 2년
戊戌六月初一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。大院君廟旣已展拜。則不可無酌獻之禮。而如無已行之例。則拘於禮制。似難創行。故取考日記。則甲寅年。先王朝展拜後。追聞先正宋浚吉。當行酌獻之議。其時。以未得親享罪禮堂。先賢之正論。旣如此。先大王以未及親行爲敎。其在報本追先之道。酌獻之親行。小無欠禮之事矣。國榮曰。旣有可據之例。則親行酌獻之禮。允爲得當矣。命書傳敎曰。予未諳古事。只命展拜矣。奉考先王朝甲寅展拜時日記。引先正宋浚吉戊戌之奏。以未及親行。有所下敎於禮官。其在報本繼述之道。親行酌獻之禮。豈不可爲。明日大院君廟。當行酌獻禮。該曹以此知悉。執事以內外孫人塡差。亦依先朝甲寅下敎擧行。上曰。大提學牌招。明日大院君廟酌獻禮。祭文製進。出榻敎命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李在學坐直。右副承旨金履素坐。同副承旨林蓍喆坐直。注書柳孟養藥院直鄭東浚仕直。事變假注書徐鼎修仕。
정조 2년
大駕詣大院君廟。入幕次後。政院玉堂藥房口傳問安。答曰。知道。
정조 2년
大駕詣延祐宮。入幕次後。政院玉堂藥房口傳問安。答曰。知道。
정조 2년
傳于金履素曰。副提調持加減交濟湯入侍。
정조 2년
傳于林蓍喆曰。訓鍊大將具善復。事極爲駭然。而方當大霈。不必大加處分。爲先越捧一等。當該哨官。該營自當處之。不爲下敎矣。
정조 2년
以備忘記。傳于金履素曰。喜雨霈然。爲民幸甚。而今日陳賀。百官軍兵。必多沾濕。且擧行之際。亦多節次。良可悶也。以權停禮爲之事。分付。
정조 2년
傳于李鎭衡曰。雖正至賀親臨。若値下雨。則百官月廊行禮。卽是古例也。今日雨勢若此。月廊行禮事。分付。
정조 2년
傳于林蓍喆曰。上謚封園都監堂郞及差備官。書啓。
정조 2년
又傳于曰。米二石。木布各二同。大院君家輸送。
정조 2년
林蓍喆啓曰。在前頒赦之後。有時推蕩滌之例矣。未承授推考傳旨。自本院依例爻周之意。敢啓。傳曰。知道。
정조 2년
以備忘記。傳于金履素曰。今日展拜。大院君廟主人同敦寧李瀁。依例加資。長子奉祀孫。亦當依例除職。年未三十云。差待數年。卽爲相當職調用。
정조 2년
以備局副提調柳戇牌不進罷職傳旨。傳于金履素曰。只推。
정조 2년
以百官加下批政事。取稟。傳于林蓍喆曰。當日爲之。
정조 2년
有政。吏批。判書李重祜式暇。參判未差。參議李義翊進。行右承旨金履素進。啓曰。判書李重祜式暇。參判未差。小臣獨政未安。何以爲之。敢稟。傳曰。只出緊任。以李謙彬爲校理。以李坤爲左尹。以李觀城爲鎭安縣監。右副承旨金履素。今加加善。延祜宮上冊印時。禮房承旨。特爲加資事。承傳。凝善君爔。今加中義。百官加下批親受。同敦寧李瀁。今加嘉義加資事。承傳。兵批。行判書李徽之病。參判尹坊病。參議李世奭病。參知沈有鎭入直進。左副承旨李在學進。副司果李義存李齊亨權星彦鄭彦昇金命大玄在默單付。
정조 2년
以備忘記。傳于林蓍喆曰。凝善君爔。百官加親授。
정조 2년
以備忘記。又傳曰。延祜宮上謚時。上冊印官行議政府左參贊黃景源。竹冊文製述官開城府留守兪彦鎬。書寫官司憲府大司憲金熤銀。印篆文書寫官昌城尉黃仁點。各熟馬一匹賜給。禮房承旨金履素加資。讀冊官副司果宋煥喆。讀印官弘文館副校理鄭宇淳。各半熟馬一匹賜給。捧竹冊銀印等。執事兵曹正郞趙時偉等四。各兒馬一匹賜給。擧案及褥席等。執事刑曹正郞呂善養等十。各加一資。資窮者代加。奏時官李光裕等三。考例施賞。下人亦爲施賞。
정조 2년
以備忘記。又傳曰。延祜宮上謚封園都監都提調議政府右議政徐命善。熟馬一匹賜給。提調兼禮曹判書李景祜。行戶曹判書具允鈺。行工曹判書洪樂性。行兵曹判書李徽之。都廳副司直安聖彬兪恒柱。各半熟馬一匹賜給。郞廳戶曹正郞李采。司僕寺僉正李延恢。主簿宋持敬。軍資監判官張鴻。尙衣院僉正金載岳。工曹正郞李觀城。各兒馬一匹賜給。監造官通禮院引儀趙亨逵。副司果尹泰國沈健之李命圭。廣興倉主簿李致祜。義禁府都事金翼均。刑曹佐郞呂善養。典設司別提林夏喆。掌樂院主簿洪樂淵。別工作副司果金東鎭。各加一資。資窮者代加。丁字閣看役郞廳戶曹正郞黃隱陞敍。別看役訓鍊都監敎鍊官鄭東仁加資。畫員計士員役工匠等。米布分等題給。便是一都監。以祔廟都監堂郞。已受賞典者。毋得疊受。
정조 2년
以備忘記。又傳曰。延祜宮上謚封園後。親祭時。亞獻官議政府領議政金尙喆。終獻官議政府左議政鄭存謙。熟馬一匹賜給。進幣瓚爵官行吏曹判書李重祜。奠幣瓚爵官吏曹參議李義翊。贊禮兼禮曹判書李景祜。入侍行都承旨洪國榮。左承旨鄭民始。右承旨李鎭衡。左副承旨李在學。右副承旨金履素。同副承旨林蓍喆。各半熟馬一匹賜給。史官柳孟養金勉柱徐龍輔。典祀官奉常寺正高益擎等十一。祭監監察金元柱等二。各兒馬一匹賜給。贊者通禮院假引儀尹翼商等六。各加一資。資窮者代加。左通禮李重馥等二。兒馬一匹賜給。宗廟事知守僕。依祔廟時例。施賞。政院下人通禮院下人禮曹下吏香室守僕。皆依祔廟時例。參酌分等磨鍊施賞。本宮守僕。亦依延福殿祔廟時例。施賞。
정조 2년
同副承旨林蓍喆。以戶曹言啓曰。祔太廟後。祭享所用及景慕宮祭享所用羊豕加定事。已爲筵稟定奪矣。分道磨鍊。別單書入。依此擧行之意。分付宣惠廳。何如。傳曰。允。
정조 2년
右副承旨金履素。以戶曹言啓曰。今此大院君廟酌獻禮。執禮前執義李亨元塡差。而時無職名。令該曹口傳付軍職。何如。傳曰。允。
정조 2년
右承旨李鎭衡。以義禁府言啓曰。江原道原州牧定配罪人閔百寅。鐵原府定配罪人李杞齡。公忠道舒川郡定配罪人申益彬。西原縣定配罪人金㻐。洪州牧定配罪人李再煥。忠州牧定配罪人許𣷯李喆純。黃海道金川郡定配罪人金載仁。全羅道興陽縣定配罪人金悌行等。放送。公忠道稷山縣流三千里定配罪人金若行。全羅道靈巖郡流配罪人張志恒。平安道宣川府勿限年定配罪人鄭煥猷等。減等事。判下矣。閔百寅李杞齡申益彬金㻐許𣷯李再煥李喆純金載仁金悌行等。竝卽放送。金若行鄭煥猷張志恒等。仍其配所減等。徒三年載錄事。分付各該道臣之意。敢啓。傳曰。知道。
정조 2년
又以義禁府言啓曰。公忠道放未放啓本回啓內。本府所管罪人放秩。依啓聞施行事。允下矣。放秩鎭川縣徒一年定配罪人權伋。依啓聞放送事。分付該道道臣之意。敢啓。傳曰。知道。
정조 2년
慶尙左兵使★★★啓。靑松居幼學李正培等。囕死事。傳于林蓍喆曰。令本道恤典擧行。
정조 2년
戊戌六月初二日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。好雨終宵注下。民事極爲多幸。國榮曰。移秧稍晩。而節序尙早。前頭雨暘若以時。則豊登。庶可企望矣。上曰。大院君廟展拜時。子孫入參者。幾何云乎。國榮曰。擧案姑未修來矣。上曰。承史中。或有爲子孫者。毋論其外孫。擧案事。分付。賤臣承命。分付。上曰。三嚴爲之。侍衛承史詣閤。命退去。諸臣以次出。
정조 2년
戊戌六月初二日辰時。上詣大院君廟。展拜行酌獻禮。仍詣延祜宮。行酌獻禮。擧動入侍時。行都承旨洪國榮。行左承旨鄭民始。行右承旨金履素。左副承旨李鎭衡。右副承旨李在學。同副承旨林蓍喆。記事官柳孟養鄭東浚徐龍輔金勉柱。以次陪從。上具翼善冠袞龍袍。乘輿出仁化門。至仁政門外。左通禮啓請降輿乘輦。上命書傳敎曰。禮房承旨。馳詣社壇。奉審以來。上詣大院君廟大門外。降輦乘輿。詣小次。上曰。李瀁入侍。瀁進伏。上曰。此有古蹟乎。瀁曰。別無矣。仍命退。上仍詣廟內板位。行再拜禮。仍行酌獻禮。還就板位。行再拜禮。禮畢。還就小次。上曰。大院君子孫中。展拜時入參儒生二十人。各紙二卷筆三枝墨二笏賜給。出榻敎上曰。諸司預備。左通禮啓請外辦。上乘輿。出大門外。降輿乘輦。詣延祜宮。降輦詣小次。少間。酌獻禮時至。左通禮啓請行禮。上詣宮內板位。行再拜禮。入廟內奉審。還就板位。仍行酌獻禮。禮畢。還就小次。少間。上乘輦詣毓祥宮。就板位。行展拜禮。詣宮內奉審。還詣小次。左通禮啓請外辦。上乘輿出宮門。左通禮。啓請降輿乘輦。至仁政門外。降輿還內。諸臣以次退出。
정조 2년
戊戌六月初二日申時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。今日陳賀。初欲親臨矣。雨勢如此。故爲慮百官軍兵之沾濕。不得已以權停禮擧行矣。國榮曰。若親臨。則凡諸儀節擧行之際。亦多遲滯之事。今此權停行禮。事甚便好矣。上曰。都監書啓。何至今不爲修入乎。國榮曰。俄已到院。故今方入啓矣。上曰。大霈連下。農事可爲洽足矣。國榮曰。今則無論高燥卑下。皆浹洽云。民事誠爲萬幸矣。上曰。兩麥。是農糧之最緊者。八道皆未免凶歉云。窮民。何以繼糧作農乎。國榮曰。麥事雖云判歉。京畿則連得驟雨。幸免慘凶。其他諸道山田沙石之地。酷被旱災。至於浦田。往往有免凶處。諸道監司。又請加分。故籌司已陳請劃給。民事似不至窘急矣。命退去。諸臣以次出。
정조 2년
戊戌六月初二日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。政官入來。開政乎。國榮曰。姑未入來矣。上曰。注書出去。金虎門留門事。分付。上曰。訓將今番事。誠爲駭然。常時若能檢束軍校。則豈有如許可駭之擧乎。其在懲後之道。將欲處分矣。非但將任遞易之重難。且當大霈。不無參酌之道。故略示薄警矣。國榮曰。軍門擧措。雖甚駭然。將任數遞。事係不輕。今番之不爲嚴勘。誠好矣。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。行右承旨金履素病。左副承旨李鎭衡坐。右副承旨李在學坐直。同副承旨林蓍喆坐。注書柳孟養藥院直鄭東浚仕直。事變假注書徐鼎修仕。
정조 2년
又啓曰。行右承旨金履素。今日不爲仕進。牌招。何如。傳曰。允。
정조 2년
以司諫張淀。正言李延年徐有鍊。持平林道浩趙武範等。牌不進罷職傳旨。傳于林蓍喆曰。只推。
정조 2년
林蓍喆啓曰。合辭方張之時。連日闕啓。事甚未安。司諫張淀。正言李延年徐有鍊。持平林道浩趙武範。旣有只推之命。竝卽牌招。何如。傳曰。允。
정조 2년
以持平林道浩趙武範。司諫張淀。正言李延年徐有鍊。牌不進罷職傳旨。傳于林蓍喆曰。只推。
정조 2년
傳于李在學曰。右議政入侍。
정조 2년
傳于林蓍喆曰。朝參在明。臺諫卽爲牌招。
정조 2년
傳于鄭民始曰。右副承旨入侍。
정조 2년
全羅監司鄭元始狀啓。沃溝等邑居惡只等渰死事。傳于林蓍喆曰。令本道。恤典擧行。
정조 2년
鄭民始。以都摠府言啓曰。副摠官具以謙。以禁衛中軍軍兵等。中日試放事。南別營晝仕出去之意。敢啓。傳曰。知道。
정조 2년
林蓍喆。以弘文館言啓曰。新除授校理李謙彬。卽爲牌招察任。何如。傳曰。允。
정조 2년
又以刑曹言啓曰。昨日動駕時。出身劉漢翼。以山訟事。衛外鳴金。所當依定式刑推後。捧供以入。而劉漢翼。係是出身。自臣曹。有不得施刑。令義禁府擧行。何如。傳曰。允。
정조 2년
行右承旨金履素疏曰。伏以臣。猥以無似。獲逢聖明。前後踐歷。罔作踰分。尋常愧恧。若隕淵谷。日前銀臺除旨。遽下於薇垣待罪之日。曲循情私。暫解旋授。臣含恩畏義。不敢逡巡。隨牌承命。數日供職。而上謚順成。幸忝駿奔之列。賀禮載擧。欣瞻嵩呼之儀。榮渥備至。攢祝彌切。意外陞命。忽及於罔功之身。惝怳踧踖。罔知攸招。設令臣有一分可記之勞。亦不過職分之所當然。有何酬償之典。而況生疎鈍滯。動輒生疣。獲免譴何。亦云幸矣。今反因此而濫竊恩賞。臣若恬然自居。揚揚冒出。則不獨私心之惶愧。其於我聖上惜嚬笑之義。何哉。玆敢冒死仰籲於天地父母之前。伏乞聖慈。俯垂諒察。收還新資。以重公器。以安私分。不勝幸甚。答曰。省疏具悉。式遵舊例。卿其勿辭行公。
정조 2년
戊戌六月初三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今年以來。昨夜始聞雷聲。而大雨經夜。亢旱之餘。喜不可言。國榮曰。大雨連下。移秧方張云。民事誠爲多幸矣。上曰。後苑有水田種禾者。卽是列聖朝觀豊之所也。今番雨後。禾葉想一倍生新。將欲往見。左承旨。右承旨入侍。左承旨鄭民始。右承旨李鎭衡進前。上仍詣暎花堂月臺下。承史隨入。上曰。雨後禾葉頗敷榮。野農推此可知。國榮曰。好雨連注。百穀發揚。豊年可以先驗矣。上曰。移秧。無愆期之慮否。民始曰。不早不晩。正當其時矣。鎭衡曰。今年有閏朔。故不至甚晩矣。上還內。諸臣遂退出。
정조 2년
戊戌六月初三日酉時。上御誠正閣。藥房副提調。持加減交濟湯入侍時。副提謂洪國榮。記事官柳孟養徐龍輔金勉柱。醫官慶絢。以次進伏訖。慶絢奉湯劑進前。上進御。上曰。列聖朝。每於登極初下綸音。誕告京外。卽我朝家法也。明日朝參。欲以三四條布告。卿意。何如。國榮曰。明日朝參。卽殿下登極後初也。旣有列聖朝已行之事。以綸音布告。誠甚好矣。命書右承旨金履素疏批。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨金履素坐。左副承旨李鎭衡坐直。右副承旨李在學坐直。同副承旨林蓍喆坐。注書柳孟養藥院直鄭東浚仕直。事變假注書徐鼎修仕。
정조 2년
上在昌德宮。停經筵。只朝參。
정조 2년
藥房都提調徐命善。提調具允鈺。右副承旨李在學啓曰。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候一樣。下敎時入侍。
정조 2년
傳于李鎭衡曰。朝參時傳敎。自政院謄書一通。頒布中外。
정조 2년
李鎭衡。以義禁府言啓曰。因刑曹啓辭。出身劉漢翼。移本府處之事。允下矣。劉漢翼今方待命。卽爲拿囚之意。敢啓。傳曰。知道。
정조 2년
大司憲金熤疏曰。伏以臣。於不自意。伏承新命下者。以臣爲司憲府大司憲。臣驚隕惶惑。不省所以。臣材識鈍淺。年紀衰摧。不堪與於淸明驅使之末。至若峻選華貫。非臣意慮之所敢到也。今臣所叨之職。是何等峻選。何等華貫。地望之重。職任之大。實漢之御史大夫也。正色立朝。振刷風敎。上而使君德無所闕。下而使百僚有所畏。卽其責也。先正所謂憲長得人。可以致治者。亶以是耳。爲任之重。治亂所係。則是豈可人人而苟授。如閒官漫職。循資而歷試者哉。顧今官方不古。名器漸輕。亦未有如臣者。濫廁於是職也。況今王綱不尊。亂賊迭出。而誅討之典。不行於逆本。世敎漸下。士氣沮縮。而忠亮之言。不達於殿陛。名義掃地而四維墜。恬憘成習而百度廢。環顧時事。無一可恃。當是時也。雖使言議矜一世。風裁彈百僚者。居是職也。猶難其不負職責。則豈可以臣之鈍淺衰摧者。畀之以風憲之長。苟然充其位而已哉。負乘致寇。屬之臣身。有不可自恤。而玷名器而累治化。實臣之所大懼也。揆以義分。不敢冐膺。昨者召牌。坐犯違逋。跡涉慢蹇。尤增悚惕。抑臣於近事。有所憂慨者。有國之設置臺閣。豈徒然哉。將以來其言而用其言也。日昨三司合辭之請。實面前大義理。臣分之所不可不請也。王章之所不可不施也。何殿下一例靳允。只以數字例批。塞其沫血之誠耶。竊想殿下。明睿所照。洞觀義理。必不以其言爲不可。而獨於一兪字靳之。是何聖明在上。而輕臺閣至此也。臺閣輕則言路閉矣。然則何必設置臺閣。使之備官而已耶。臣竊恐袞職之失。無大於此者。惟願博求忠讜骨鯁之臣。置之臺閣之上。俾之以繩愆弼違之任。斥退臣庸陋。俾勿之久辱華貫。千萬大願。臣無任屛營祈懇之至。謹昧死以聞。答曰。省疏具悉。卿其勿辭察任。
정조 2년
大司諫徐有慶疏曰。伏以祔禮纔過。縟儀載擧。廓然之餘。繼以慶抃。仍伏念鄭妻之事。殿下何至今不允三司之請耶。嗚呼。惟我先大王。以聖智之姿。臨御五紀。官府一體。設有權凶百千輩。必無以滓穢太淸。而不幸末年。玉候常愆。聖聰或倦於應接。群情普切於焦憂。而噫。彼鄭妻。乃以鍾愛之王姬。反肆禍國之陰圖。縱萬古妖逆之子而表裏交煽。聚一世凱覦之徒而威權翕張。天地之不可欺而從中誣罔。日月之不可掩而專事壅蔽。忠良幾乎靡遺。國勢凜然如髮。卽其千妖萬惡。已爲此女之斷案。而甚至動搖國本。脅持儲君。莢明之睿質素憚。則一心危逼。代聽之成命已下。則百計沮遏。於是乎麟漢三不必之說。翔雲溫室樹之疏。乘機迭發。隱然有恃。于斯時也。儻非祖宗之陰隲。殿下之善處。其能有今日乎。嗚呼。醞釀旣久。餘波轉深。一轉而爲相簡恒烈。再轉而爲範能爲龍輝爲興文。而環東土數千里。莫不腐心痛骨。恨未卽食肉寢皮於死女者。誠以枝葉略鋤。而根柢尙存。徒黨雖治。而窩窟自如。天下寧有是理耶。顧今三司之臣。鎭日叫閽。不得請則不敢止。殿下雖欲不從。其於一國之論。萬民之請。將何以處之乎。一日二日。國體徒損。因循姑息。人心靡定。此豈臣等所望於殿下也。法在必討。言不假文。伏願亟揮乾斷。上告先王之靈。下副輿人之望焉。至若龜柱之元惡巨猾。相福言根之請。瑩中深文之斥。前後疏啓。畢陳情犯。今不必更事臚列。而決非王章之所可暫貸。亦乞深軫遠圖。竝置當律。不勝大幸。抑臣有區區憂慨於洪樂任處分。渠之處地。與他自別。苟有一分可恕之道。則殿下之曲貸。固其宜也。群下之交章。亦可息矣。而第念事關逆案。難顧私恩。且其發明之辭。旣無的證。援引之凶。亦不一問。數語臨訊。卽地白放。論以鞫體。參以輿情。日愈久惑滋甚。安知無遺櫱餘醜。藉此生心。更煽浮言者哉。以殿下聖明。何不念及於此乎。仍竊伏念臣。姿本庸愚。識又蔑劣。凡於要顯之職。夫豈有一分堪承之望。而偏荷先大王曁殿下洪造。釋褐未幾。驟躋宰列。居常愧懼。若隕淵谷。區區所自勉者。惟在於不居榮塗。少酬國恩。豈意此時薇垣之命。遽及於臣身也哉。見今新化淸明。懲討方嚴。除非風采足以動人。言議足以見孚者。不可以冒當此任也。決矣。臣若徒恃寵靈。不知所以自處。則一身廉隅。固不足恤。而其於辱臺選羞淸朝。何哉。左右思量。無路承膺。玆敢略暴裏懇。仰瀆崇嚴。伏乞天地父母。諒臣言之非出飾讓。念臺職之不宜濫授。亟許鐫改。以安私分。千萬幸甚。答曰。所陳當留意。卿其勿辭察任。
정조 2년
漢城府右尹宋德相疏曰。伏以制終中月。禮成祔廟。渙號丕闡。縟儀竝擧。凡在瞻聆。靡不愴忭。恭惟聖懷。尤當如何。臣名係朝籍。跡拘病劇。獨未克進身於咸造之列。分義都虧。譴罰是俟。不圖陞擢異恩。出於夢寐之外。驚悚震越。罔知攸處。臣之猥荷朝家收錄。今近三十年。中間除拜。率多踰濫。及至遭逢聖明。格外甄擢。輒居人先。自以庸陋。未敢祗命。而聖渥愈隆。華銜美職。罔不經由。乃又超班躐階。置諸宰列。不識聖明。何取於無似臣前後誤恩。若是其薦摯也。夫爵以命德。有國之令典。其不可苟然而已。況陞秩授官。事面又不輕。雖在廷夙夜之臣。必待其勞效。著功庸彰而後。乃可施之而無歉。當之以無愧。若臣之純盜虛名。跡涉欺誣。積違召旨。罪深逋慢者。其免政人之誅。已多微分之幸。前授資級。尙覺赦然。豈宜復辱睿簡。有若循資例陞者然哉。梁鵜軒鶴。古人所譏。授之而乃乖其宜。受焉而不揣其分。上下且胥失之矣。可不愼哉。抑臣以世祿餘裔。義同休戚。從前恩遇。罔非殊異。生死圖報。銘在心肺。其所區區願忠之誠。亦豈在於職命之重輕乎。臣物議恭俟。而側聽無聞。劇務虛帶。而瘝曠有弊。玆敢略構短疏。仰暴至懇。若其衰病癃痼之狀。未暇煩陳。伏乞聖慈。特賜矜察。亟收新命。以重公器。以安私分。不勝幸甚。答曰。省疏具悉卿懇。予之招誠之意。非不摯矣。遐志不推莫回。敦勉徒涉煩複。良切歉愧。大抵今日山林之士。猶古之山林之士也。古之山林之士。始雖高尙而末乃幡然。可知非無意於當世之務也。然則奈之何在昔晟時。有彙征之美。而胡獨於今日。不欲造朝贊治乎。靜焉思惟。蓋由予求賢之誠。不若招賢之禮也。方此自訟。此際卿疏來上。辭以陞秩。巽讓甚懇。予不可不更布一語。以效古帝王徵辟之義也。凡官人之道。豈有科目與山林之別也。朝廷之官爵。卽天爵也。上不可輕授。下不可輕受。上所以授之者。欲其用之也。予之授卿以延卿之秩者。意在欲用卿也。卿獨不欲行是職者。視予致禮勤招之本意。能不虛徐乎。且念當今旌招之列。卿爲首居。則予之所望於卿者。別有存焉。卿若幡然先進。林樊讀書之人。亦當勉回初志。思欲進身。噫。予雖造道未邃。豈徒事於振耀四方之瞻聆。而有是縻卿以爵之擧也。卿以先正文正公之孫。其所願忠國家之誠。宜其有倍於他人。尤豈忍一味退遜。以不出爲秉執之義乎。不憚張皇。復敍心曲必此。卿其念予至意。卽速登途。勿負予如渴之望焉。仍傳曰。此批答遣史官。傳諭于右尹宋德相處。
정조 2년
大司憲金熤箚曰。伏以臣。聞春秋之義。亂臣賊子。人得以誅之。蓋以亂逆。天下之大罪。而國法之所不容。天討之所必行也。輿人之情。卽人人所同得之義理。而不雜一己之私意於是。而以其公共之忠憤。奮其懲討之義。不暇於上請王朝。致行國法。而人各得以誅之也。嗚呼。春秋誅亂賊之意。其嚴乎。今者鄭致達之妻。卽天下之妖逆。振古之大憝。而人皆得以誅之者也。何殿下三載容忍。一向覆庇。使人皆得以誅之者。獨逭典刑。視息偃處於城闕咫尺之地乎。殿下體天御極。奉天無私。上天之所必討。而殿下其可以私意而饒假之乎。此賊之逆節凶圖。昭載於明義一編。畢陳於三司合辭。而俄者筵席。臣亦論列而聲罪矣。今不必更事覼縷。而諸逆之窩主。此賊也。諸逆之梯級。此賊也。爲其枝葉者。猶恐其斬刈未盡。鋤治不嚴。何況爲其根柢窩窟者。尙可使之得保性命。迄今無恙乎。殿下試思之。自書契以來。有謀危國本而不伏典刑者乎。有侵逼貮極而能保性命者乎。此賊不特殿下之罪人。實獲罪於先大王。久矣。特其性行妖黠。機謀巧密。未及敗露於先大王之朝也。苟使其情節作用。敗露於先大王臨御之日。則必已伏天討之誅。而不待乎今日矣。有賊如此。則有法而誅之。有國之常典也。法行而後。君得以爲君。國得以爲國。不然則君綱頹。王章紊。而亂亡隨之。念之及此。寧不凜然。殿下之含容隱忍。不能斷之以法者。殿下之私恩也。臣等之相率齊籲。必將得請乃已者。一國之大義也。殿下何可以一己之私恩。廢一國之大義哉。臣退自筵席。更將相率諸僚。合辭申請。而兩司未備。獨啓無例。憂憤所激。不敢泄泄。退伏禁外。短箚陳列。惟冀聖明。快揮明斷。亟施典章。以謝列祖在天之靈。以洩一國臣民之憤。則宗社幸甚。答曰。省箚具悉。俄者前席。感卿斷斷之意。而予亦有下敎者矣。卿須量焉。
정조 2년
大司成柳戇疏曰。伏以躋祔禮成於太廟。顯號冊進於殿宮。聖孝增光。臣民慶抃。仍念臣門寒才劣。百無肖似。猥荷聖恩。過加拂拭。前後踐歷。莫非踰越涯分。居臺閣而不能盡分懲討。使民志靡定。任敎冑而不能殫心試講。使士習猶舊。素餐之羞。梁鵜之譏。日常惶蹙。若隕淵谷。日前史局之任。尤萬萬不敢承當者。而嚴敎之下。牌無呼望。疏又阻院。怵分畏義。顚例出肅。處義之乖當。廉隅之掃地。在私分。雖無足暇恤。而朝家用舍之失宜。由臣身而益無餘地。臣受恩罔極。旣不能報塵刹之萬一。徒令名器屑越。誤恩荐加。臣誠撫心慙悼。不知所以爲計也。此際備局提擧之命。又忽下於千萬夢想之外。臣聞命驚惶。措躬無地。嗚呼。臣郊遂之一賤夫耳。所能不出於耕野樵山。而文學事務。昧昧乎一無省識。何嘗近似於此等職責。而自南邊。還纔半歲。朝參文職。暮參機務。華貫名途。有若倘來。不但臣身速過福之災。抑亦國家貽乏人之譏。恐不可使聞於隣國也。夫官職以人而貴賤。籌司之仕。地望逈別。非文職才有猷。足以經綸世務。則母敢居此。況三品副提。尤何等淸要極選。而從古居是職者。率多名臣碩輔。協贊廟謨。賁飾太平。而至於如臣闒茸。濫廁其中。繼自今雖有才德兼備之士。出而膺是任者。必將羞與噲伍。朝廷由是而不尊。官職以之而益輕。王者用人。豈徒苟然於一時而已哉。臣雖無狀。粗聞事君之義。殿下若畀臣以一二弊邑。責盡其力。則雖極北窮西。奔走效忠。身殲簿書之勞。豈敢有一毫辭難之意。而見叨之職。自知其千不似萬不稱。寧伏違傲之誅。不敢爲承膺之計。屢辱天牌。罪合萬殞。臣之情勢。吁亦迫矣。殿下於臣。天地也。父母也。伏乞俯燭臣悶蹙之情。亟收成命。以重公器。以安賤分焉。臣無任屛營祈懇之至。謹昧死以聞。答曰。省疏具悉。意欲用爾。爾其勿辭察職。
정조 2년
戊戌六月初四日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。綸音草已爲構出。卿須一讀。論其疵病。可也。國榮讀訖。奏曰。臣奉讀綸音。辭旨懇到。國弊民瘼。無不畢陳。足可以孚感豚魚。凡在瞻聆。孰不欽仰乎。上曰。予以不德。臨御三載。尙未行一事革一弊。心常愧懼。今者數語。雖不足稱道。罄竭心腹。庶幾有萬一之補耶。國榮曰。今日布告時。當出宣敎官乎。上曰。此與頒敎有異。不必出宣敎官。承旨中一人。讀之無妨矣。上曰。侍衛軍兵雨具。出榻敎上曰。承史侍衛詣閤。命退去。諸臣以次出。
정조 2년
戊戌六月初四日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卽見朴在源疏。則以調治內殿之病爲言。予非不欲醫治。而本病旣是難醫之症。則實無可爲之道。故不得已伏承慈敎。將爲宗社大計。而外人不識宮衛之事。有此進言。亦可悶也。國榮曰。前月慈殿諺敎初下之日。臣等。亦以醫藥調治之意仰奏。而及承聖敎。末乃知其難醫之症。在外之臣。安知其本症候之如此乎。其所進言。亶在至誠。殊甚可嘉矣。命退去。諸臣以次出。
정조 2년
戊戌六月初四日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。大司諫。何爲違牌。國榮曰。與正言徐有鍊。有世嫌。不得行公云矣。上曰。頃日諸臺。旣被堂斥。以此將爲引嫌乎。國榮曰。被彈臺諫。豈有行公之理乎。上曰。山林疏批。見之乎。國榮曰。俄者伏見。而辭旨懇惻。誠意藹然。有足以感動堅確之志矣。上曰。前後敦召。非止一再。而遐心莫回。造朝尙稽。故猶慮予誠之淺簿。玆敷心腹。如或幡然。則幸莫甚焉。而何可望也。國榮曰。若屢致誠禮。則似不當一味巽辭矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨金履素坐直。左副承旨李鎭衡坐。右副承旨李在學坐直。同副承旨林蓍喆服制。注書柳孟養藥院直鄭東浚仕直。事變假注書朴奎淳仕。
정조 2년
傳于李在學曰。都提調入侍。
정조 2년
徐鼎修奉命在外。代以朴奎淳。爲事變假注書。
정조 2년
林蓍喆。以吏曹言啓曰。在前頒赦時。例有別歲抄書入之事。今則何以爲之。敢稟。傳曰。同爲擧行。
정조 2년
李在學。以刑曹言啓曰。本曹日次罪人等。文案浩多。有煩睿覽。依例浮取以入之意。敢啓。傳曰。知道。
정조 2년
獻納朴在源疏曰。伏以臣。嘗讀周禮天官。禮記昏義。俱有嬪御世婦之文。此蓋自古王后聽內職佐內治之道。而不可廢者也。今我殿下。大曆新承。春秋鼎盛。尙稽虹流之慶。未聞螽斯之謠。中外臣民之隱憂祝望者。厥惟久矣。臣五月初二日賀儀時。獲叨末班。伏聞慈殿所下諺敎。辭旨藹然。懇到宗國之慮。靡不用極。在上下仰體之道。孰敢有岐貮之議哉。今玆揀擇之命。質之古禮而無疑。考諸聖朝而有據。又況慈敎之下。在廷諸臣。固將奉承之不暇。而第伏惟念我殿下制訖諒闇。禮當復寢。八域延頸之忱。政屬我坤殿篤生之慶。而遽伏承玉度愆和。則百難期。臣民之驚憂失望。當如何哉。臣未知坤殿目下患候。以何樣症祟。有妨誕育。而閭巷之間。年少婦人。病或積年成痼。懷妊無望者。善爲療治。投以當劑。不但沈痾之快祛。旋得産育之神效者。比比有之。惟彼大夫士傳家之計。若是其周也。何況千乘之君。擬億萬無疆之休者。其於迓續之道。容有極哉。臣竊謂坤殿患候。雖云沈重。而詳其源委。審厥症恙。廣延良醫。博試珍劑。則豈無可療之方乎。雖云內殿診候之節。最係至難。其所憑聽者。不過女使之口傳。而口傳之際。詳略失宜。症患難的。此何等至重至愼之地乎。伏願我殿下。每於聽朝之暇。時時躬診詳詢。出而晉接藥院諸臣。敎以某症如此。某候如此。而自夫當初之所祟。與今目前之所苦。使之無遺洞悉。俾得殫竭誠技。爲汲汲調治之擧。決不容一日少緩也。仍伏念臣向聞老父病劇之報。蒼皇歸省。症刑一向危苦。元氣日益凜綴。時月之內。萬無離捨登途之望。而區區情勢。亦已略悉於前疏之中。三司一步。便同鐵限。而至於近日三司。鎭日請討之凶賊。滔天罪惡。誠是亘萬古所無之亂逆。前後諸臣。或疏或啓。罄悉無餘。而于今三載。上下相持。使此賊。尙得容息於覆載之間。歷觀往牒。凶逆如此而王章不加。臣竊謂萬萬無此理也。伏願聖明。痛割私恩。廓揮乾斷。亟允諸臣之請。快洩神人之憤焉。今此大論方張之際。身縻臺職。一味虛曠。未效齊聲沫血之誠。臣罪於是乎大矣。伏乞天地父母。亟遞臣職。仍治臣罪。以安微分。以肅朝綱。不勝幸甚。答曰。省疏具悉。爾之所陳。予豈不念及於此。而非醫藥所治之症也。旣有慈敎。宮闈之事。非爾所知。爾其勿辭。俟少間從速上來察職。
정조 2년
戊戌六月初五日。兼春秋張顯慶。刑曹罪人吳孫興加刑啓目。傳曰。更加嚴刑。期於得情爲良如敎。
정조 2년
刑曹罪人李光點加刑啓目。傳曰。依前判付。除尋常各刑嚴刑。期於得情爲良如敎。
정조 2년
戊戌六月初五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。綸音。皆頒布乎。國榮曰。皆已頒布矣。命讀黃海道雨澤狀啓。國榮讀奏。上曰。諸道雨澤狀啓。幾皆入來。而兩南及北道。尙未入來。未知得雨之多少。甚鬱矣。國榮曰。今番之雨。無處不周洽云。兩南亦必均沾而無憂矣。命讀吏批歲抄。國榮讀奏。上點下敍用二人。蕩滌四十五人。給牒六人。減等三人。命讀兵批歲抄。國榮讀奏。上點下敍用三人。給牒三人。減等二人。命書傳敎曰。點下者及蕩滌書下者。竝捧傳旨。命退去。諸臣以次出。
정조 2년
戊戌六月初五日辰時。上御熙政堂。晝講入侍時。特進官金華鎭。同知事李衍祥。參贊官金履素。侍讀官李謙彬。檢討官宋煥億。記事官鄭東浚徐龍輔金勉柱。宗臣安川君烓。武臣行副護軍田見龍。以次進伏訖。上讀前受音訖。謙彬進講論語第三卷。自冉求曰非不悅子之道。至子曰知之者不如好之者。上讀新受音訖。謙彬曰。子游爲武城宰。子曰女得人焉爾乎。魯。天下之小國。而武城卽魯之小邑也。以小國小邑之宰。爲政當以人才爲先。故夫子以得人爲問。況於帝王之政。豈不以得人爲先乎。必得良弼。共釐天職。然後庶績咸熙矣。又曰。子曰質勝文則野。文勝質則史。文質彬彬。然後君子。大抵世降俗末。才卑學淺。文質彬彬之君子。尙矣。而亦罕有質勝文之歎。凡於用人之際。與其失於文勝者。寧失於質勝者。亦留聖意焉。上曰。子謂子夏曰。無爲小人儒。儒者卽學者之稱。君子則稱儒字。可也。而小人。何以用儒字乎。謙彬曰。始爲用工也。豈有君子儒小人儒之別。而特分於義與利之間。故爲君子儒爲小人儒。而小人之亦稱儒。正與僞學之稱同義矣。學亦君子事而。稱之於小人矣。上曰。註曰小人儒爲人。爲人之義。果何義也。謙彬曰。爲人。卽非爲己之學。而盜竊虛名之稱矣。上曰。知之。不如好之。好之。不如樂之。聖人亦有可樂者乎。謙彬曰。以聖學工夫。分而言之。則好之者不過爲賢。而樂之者則能優入聖域。顔子爲亞聖而有簞瓢之樂。藥。便是聖人事矣。煥億曰。上番已仰達得人之義。而子游取人之術。亦可法矣。深留聖意於用人之際焉。孟之反之不伐功不過小事。而矜己自是薄行。故夫子特擧而譽之。聖人垂訓之意。蓋可想也。伏願取人用人之際。以此省察焉。上曰。上下番所陳。好矣。衍祥曰。力不足者。中道而廢。卽戒後學之事。而力果不足。則已矣。初若自劃。則誠難矣。此非但學者之可戒。帝王亦當以此爲鑑戒之資。好矣。華鎭曰。知之者不如好之者。好之者不如樂之者云者。蓋自得於心然後。可以自樂也。伏願體念於此等處。履素曰。上下番經筵。已陳達。別無所陳矣。謙彬煥億曰。今日兩司。姑不入來。未及以合辭仰達。而鄭妻千罪萬惡。殿下旣已洞察。昨日都憲所懷。殿下亦已許可。又於箚批。以感卿斷斷爲敎。殿下不以臣等之請爲非。而終不夬斷者。未知殿下有何所持之義而然也。臣等之惑。實滋甚焉。噫。今日臣等之請。非但三司。卽一國共公之憤。而有不容少緩者也。伏願廓揮乾斷。亟允所請焉。上曰。昨已諭之。而予非不能決斷而然矣。華鎭曰。籍法甚嚴。毋論男女。雖一二歲兒。無遺入錄。自是事目。而國綱懈弛。終不奉行。誠爲慨然。今以揀擇奉單事言之。年歲之或增或減。無以憑考覈實。只從該部有無。成冊而收單。故方自本府。嚴飭各部。使之多般搜問。收納長單。而若或不卽自首。有所現發。則其家長之草記論罪。斷不可已矣。而此後成籍時。修明舊典。男女兒童。竝皆依事目入籍。勿爲遺漏犯罪之意。出擧條更加申飭。何如。上曰。依爲之。出擧條煥億曰。臣纔自北道還來。有可仰達者矣。褒旌孝烈。有國之大政也。北方孝烈之人甚多。而道臣難於煩瀆。久未狀聞。人情多有抑鬱之嘆。其在朝家激勸之道。宜有申飭之擧矣。上曰。玉堂旣有所奏。以此出擧條。申飭本道。孝烈之表著者。狀聞。可也。出擧條渙億又曰。六鎭卽邊方重地。慮患之道。不可疎虞。而數年以來。凶逆緣坐。多散配於此地。固是當初不善商量之致。而其中載翰同生三人。皆配六鎭。蓋北方人。心愚悍。與他道大異。王化隔遠。素稱難馴。而凶孼逆種。日以怨國之言。誑惑邊民。往來綢繆。則實有來頭無窮之慮。臣謂凶種之在六鎭者。一竝移配絶島。宜矣。上曰。依爲之。出擧條上命書傳敎曰。聞經筵所奏。諫長本職有情勢云。大司諫徐有慶改差。上命退。諸臣以次退出。
정조 2년
戊戌六月初五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。王大妃殿氣候。入夏以後。長時欠安矣。自日前。忽添暑感。症勢頗不輕。憂悶不可言。國榮曰。卽今症候諸節。何如。上曰。有上氣頭疼之症。水剌不得善進矣。國榮曰。當此換節之時。例有此症候。問於醫官。議定當劑。似好矣。上曰。醫官如皆出去。自內局招來。議定湯劑後。夕入侍以奏。可也。國榮曰。當依下敎爲之矣。上曰。俄者晝講時。宋煥億。以載翰同生之散配六鎭事。有所慮患之奏。予亦以凶種之多配邊境。爲慮最深。此則移配絶島。無妨矣。國榮曰。儒臣之言。果是矣。北道凶逆餘種之竄配者甚多。而至於六鎭。則最多重罪。此地與彼邊接境至近之處。且北俗愚頑。逆種輩。以怨國之說。日聞於愚民。則誑惑人心。亦可慮也。其在慮患嚴邊之道。移配絶島。好矣。上曰。卿言。是矣。俄者儒臣所奏。出擧條事。分付。命退去。諸臣以次出。
정조 2년
戊戌六月初五日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。伏聞都提調入侍之命。王大妃殿患候。有添加之症乎。上曰。諸般症候。比朝者別無加減。而欲更議湯劑。故有都提調入侍之命矣。國榮曰。六和湯。今日連爲進御。而有動靜乎。上曰。二貼進御後。別無動靜矣。國榮曰。都提調俄已入來矣。上曰。注書出去。都提調入侍事。分付。賤臣承命而出。引入都提調徐命善進前。命善曰。夜間聖體。若何。上曰。一樣矣。命善曰。伏聞王大妃殿氣候。有欠安之節。症候加減。何如。上曰。入夏以後。本症候膈氣頻發。水剌不善進御。故氣候長時不平矣。自日前。署候兼發。上氣之症。頭疼之候。有時苦劇。不勝焦悶矣。命善曰。此是換節時例候。而膈氣之不平。自是本症候。不必深慮矣。上曰。六和湯進御後。別無動靜。更與醫官。議定他劑。好矣。命善曰。俄與醫官詳議。則此是暑候。數三日連用六和湯。姑觀症候之加減。更進他湯劑爲好云。此言誠甚穩當矣。國榮曰。六和湯。自今日始用。豈望卽地着效乎。數日連爲進御。則自當有動靜矣。上曰。卿等之言果是。連用六和湯。好矣。上曰。王大妃殿進御蔘朮散。今姑停止。加減六和湯五貼。製入。出榻敎命書傳敎曰。明日晝講爲之。命退去。諸臣以次出。
정조 2년
傳于金履素曰。王大妃殿患候。有下敎事。藥房入診。
정조 2년
鄭民始啓曰。同副承旨林蓍喆妻父順興府使朴師海身死。服制已行四日。出仕。何如。傳曰。允。
정조 2년
李鎭衡啓曰。合辭方張之時。兩司無詣臺之員。除在外外。呈告人員。竝卽牌招。何如。傳曰。允。
정조 2년
以司諫張淀。正言李延年徐有鍊。持平林道浩趙武範等。牌不進罷職傳旨。傳于李在學曰。只推。
정조 2년
傳于李在學曰。丹鳳門留門。醫官入來後下鑰。
정조 2년
鄭民始。以都摠府言啓曰。副摠管李普行。以同知實錄事。實錄廳晝仕出去。而逐日仕進。煩稟未安。入番間除草記往來之意。敢啓。傳曰。知道。
정조 2년
李在學。以吏曹言啓曰。禮賓寺參奉金基良。受由過限未上來。西學訓導文粲奎。除拜後過限未肅拜。竝依例改差。何如。傳曰。允。
정조 2년
金履素。以奉常寺言啓曰。東籍親耕田所種大麥。打作。則所出爲五石五斗之意。敢啓。傳曰。知道。
정조 2년
李鎭衡。以義禁府言啓曰。全羅左水使權拭狀啓。據刑曹粘目內。鹿島鎭前萬戶朴文曾。鉢浦鎭前萬戶李春興。移本府處之事。允下矣。朴文曾李春興等。俱在任所云。依例發遣府羅將。交代後。竝拿來。何如。傳曰。允。。
정조 2년
江原監司李亨逵狀啓。春川府西上面居良人吉初得等囕死事。傳于金履素曰。令本道。恤典擧行。
정조 2년
左議政鄭存謙箚曰。伏以親臨朝參。行禮奏樂。大誥纔頒。群情胥悅。叨陪盛儀。曷勝欣聳。仍念臣之懇迫私。屢陳前席。煩猥是懼。雖不敢畢其說。日月之明。亦已俯燭矣。然而迄今三載。尙此遲佪。臣亦於公私緩急之間。積費斟量。噫。以臣無似之賤。濫蒙不世之遇。嗣服之初。猥玷晉擢。臣之一身。已非自有。親年雖高。病不至於委頓。則惟當以夙夜盡瘁。爲一分報效之圖。以是質言於僚席。仰塵於宸聰。斷斷此心。天實鑑臨。至於今年。臣母之年恰滿八十五歲矣。入夏以來。時或起居。旋又昏沈。委席澌綴。似睡非睡。實有凜然之憂。纔失將攝。添感蓰劇。一日之中。症形屢變。臣無他弟妹。獨自焦煎。臣之所叨。雖異庶官之奔奏。已無雜捨在公之望。今日政府貶坐。亦無以進參。較日長短。昔人所悲。到今頹景莫挽。情理益急。則臣之陳情。雖欲緩聲。其可得乎。抑臣又有所惕然者。臣自叨匪分之職。臣母蹙然不寧。過福之慮。每發於言語。老人心情。轉益衰弱。若値臣赴公經宿之時。則及其入辭。輒問歸期。有悵惘之色。臣又日暮不還。則聞人開戶之聲。問臣之來否。殆不能成寐。臣之情事。其亦戚矣。臣之日夜顒祝。惟在於亟解重任。依侍親側。以安病母之心。以遂終養之願而已。幸得便意扶護。護延餘齡。則是從今以往。莫非聖上所賜之年也。方寸自亂。言不知裁。至懇所迫。流涕而陳之。殿下於臣。天地也父母也。矜察呼籲之情。特垂閔覆之仁。亟遞臣本兼諸任。許臣所請。長暇救護。俾伸至情。千萬幸甚。答曰。省疏具悉卿懇。箚中陳懇若此。其在體下之道。豈不斟量。而此時鼎席。恐不許免。予決無捨卿之理。卿其安心勿辭。俟少間視事焉。
정조 2년
傳于李在學曰。此批答。遣史官。傳諭于左議政。
정조 2년
戊戌六月初六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。夜來加減。若何。上曰。諸般症候。與昨日一樣矣。國榮曰。六和湯。連爲進御乎。上曰。連爲進御。而膈氣壅滯。不得善爲吞下。故一貼所煎。四五次進御。實無着效之道。誠爲可悶矣。國榮曰。症候一向無減。而食飮不得吞下。則元氣恐有撕撤之慮。粟米飮間間進御。好矣。上曰。扶接元氣。莫如粟米飮。時時進御。無妨矣。仍命書傳敎曰。王大妃殿進御粟米飮。三錢重。自今日煎入。命讀公事。國榮讀奏。上曰。左承旨入侍。出榻敎命退去。諸臣以次出。
정조 2년
戊戌六月初六日辰時。上御熙政堂。晝講入侍時。特進官李在協。同知事徐浩修。參贊官李在學。侍謮官李謙彬。檢討官宋煥億。記事官鄭東浚林錫喆金勉柱。宗臣鶴林君焴。武臣行副護軍朴思儉。以次進伏訖。上讀前受音訖。謙彬讀論語第三卷。自子曰中人以上。至君子博學於文。上讀新受音訖。謙彬曰。中人以下。不可以語上之義。卽聖人施敎。必因其才之高下。就其所可及而語之也。大抵中人以上。今古罕有。而中人以下。居多於世。亦可與入於堯舜之境。以人主御世之道言之。專在導率之如何。深留聖念焉。子曰。仁者樂山。知者樂水。知者動。仁者靜。動中自有靜。靜中亦有動。以七情言之。仁者知者。俱有喜怒哀樂。而出於天理之自然。不至於過中。則是爲動中之靜。靜中之動矣。以此推類。萬事皆然。凡於政令施措之間。深軫此義。無或過中焉。子曰。觚不觚。觚哉觚哉。程子以爲擧一器而天下之物皆然。君而失其君之道。則爲不君。范氏亦以爲爲國而不治。則不國。夫子本爲觚發歎。而程子之訓。范氏之論。推而垂戒。亦留聖念焉。上曰。樊遲問知。子曰。務民之義。敬鬼神而遠之。可謂知矣。敬鬼神而遠者。何以爲知乎。謙彬曰。夫子於門弟子之問。必因其失而告之。樊遲之失。或在於褻鬼神而有是敎矣。上曰。似然矣。上曰。子曰君子博學於文。約之以禮。亦可以弗畔矣夫。畔字之義。何如也。謙彬曰。註云畔。背也。可以不背於道之義矣。上曰。博文約禮。卽上學工夫。而以可以弗畔爲言者。似若待之以下學矣。謙彬曰。誠如聖敎矣。博文約禮。亦如敬徹上徹下之工。而此則似指下學而言之矣。上曰。博學之博。若如泛博之博而觀之。可乎。謙彬曰。若以泛博之義觀之。則博之義甚淺。當以格致之義。觀之矣。上曰。博文約禮。果何以爲之。博學之後。約之以禮乎。一博而一約乎。謙彬曰。非博學而後約之以禮。似當一邊用工於博。而一邊用工於約。不可以偏廢矣。煥億曰。子曰。中人以上。可以語上也。中人以下。不可以語上也。上番已陳文義。大抵此大文之義。以工夫上言之。而推以看之。則不但工夫上如此。國家量才授職之道。亦如此。才不逮者。以過分之職責仼。則必有不能堪當之慮。願留聖意焉。又曰。齊一變至於魯。魯一變至於道。齊俗急功利喜夸詐。無復有太公遺法。雖一變。不過至於魯。魯則重禮敎崇信義。猶有周公遺風。若修擧廢墜。則可以一變而至於先王之道也。夫我國以禮立國。祖宗朝裕昆之謨。猗歟盛矣。殿下。若至誠圖治。則不但殿下爲堯舜之君。古語曰。上有好之者。下必有甚焉者。群下。亦當爲堯舜之民矣。深留聖意焉。上曰。博學於文。亦好矣。何必約之以禮而後。可以不畔道耶。煥億曰。只博學於文而不約之以禮。則工夫汗漫。無歸宿處。故必欲約之以禮也。博學於文。卽格物致知也。約之以禮。卽克己復禮也。上曰。上下番所陳。俱好矣。在協曰。上下番已奏。別無所陳矣。浩修曰。魯一變至道。正是體念處也。我國禮樂刑政。蓋倣中華。自殿下卽位以來。留意於制禮作樂。臣等不勝欽仰矣。伏願以一變至道。體念焉。上曰。所陳。好矣。在學曰。別無所陳矣。上曰。子貢以上人然後。始聞性與天道。而顔思曾子。只聞一仁字。至於孟子言仁義不足。只言四端。孟子弟子。似不及於子貢閫域。而孟子言之如此。濂洛以下所言。尤倍於孟子。何也。謙彬曰。孟子時則異於夫子時。異端橫流。吾道漸微。故欲其明言之曉諭之也。上命退。諸臣以次退出。
정조 2년
戊戌六月初六日未時。上御誠正閣。藥房副提調。持加減交劑湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。王大妃殿患候。午間加減。若何。上曰。俄者承候。則諸般症情。比朝者一樣。而吞下甚難。故一日所進粥飮極小。焦悶不可言。國榮曰。俄者煎入粟米飮。幾何進御乎。上曰。纔進三分一矣。國榮曰。藥房都提調。爲問候來待矣。上曰。都提調提調。率醫官入侍。出榻敎都提調徐命善。提調具允鈺。醫官吳道炯徐命緯進前。命善曰。王大妃殿患候。夜間。若何。上曰。昨夜則有添加之症矣。自今朝有小減之勢。而諸症兼發。苦歇無常。曷勝焦悶。命善曰。粟米飮。連爲進御乎。上曰。呑下甚難。故不得善進矣。命醫官進前道炯等進前。上曰。慈殿患候。昨年則或値氣弱之時。有寒縮之候矣。今年則非但此症之復發。元氣暴虛。膈滯轉劇。言語甚艱辛。湯劑一貼。三四次艱辛進御。何以則少降氣逆之症乎。道炯曰。上氣之症候。雖甚悶迫。諸般症候。專是氣虛之致。一貼湯劑。三四次分進。實無責效之道。今則粟米飮。加人蔘錢數進御。則可以補元矣。上曰。今日則朝者煎入粟米飮。尙未盡爲進御。自明日加錢數煎入。可也。命退去。諸臣以次出。
정조 2년
戊戌六月初六日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夕間王大妃殿患候。有減勢乎。上曰。一樣無減矣。國榮曰。症候若是彌留。而元氣漸次撕撤。實爲悶迫矣。上曰。提調直宿。姑觀一兩日爲之。醫官則先於本院直宿。好矣。國榮曰。諸醫盡爲直宿乎。上曰。吳道炯慶絢徐命緯。先爲直宿。注書持此標信。丹鳳門留門。醫官入之事。分付。賤臣承命。分付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨金履素坐。左副承旨李鎭衡坐。右副承旨李在學坐直。同副承旨林蓍喆坐直。注書柳孟養式暇鄭東浚仕直。事變假注書朴奎淳仕。
정조 2년
傳于林蓍喆曰。近日慈候焦遑之中。又以揀擇之遲滯。大加煩慮。些少未備。有不可顧。卽爲進定之意。分付。
정조 2년
傳于林蓍喆曰。大臣禮堂漢城判尹。持揀擇單子。入侍。
정조 2년
傳于林蓍喆曰。禮房承旨。馳詣明陵奉審。五陵亦爲奉審以來。
정조 2년
林蓍喆啓曰。領議政金尙喆。右議政徐命善。禮曹判書李景祜。參判徐浩修。參議李秉模。漢城判尹金華鎭。依下敎來待矣。傳曰。入侍。
정조 2년
傳于林蓍喆曰。副提調。持加減交濟湯入侍。
정조 2년
傳于林蓍喆曰。軍士房承旨。與禮曹堂上入侍。